***Retningslinjer for forvaltning av kapital og prinsipper for økonomisk støtte til opplærings og utdanningsvirksomhet rettet mot trebasert industri og øvrig byggenæring.***

***Formål for Stiftelsen Norges Byggskole***

*”Stiftelsen har som formål å drive opplærings- og utdanningsvirksomhet rettet mot trebasert industri og øvrig byggenæring. Skolen skal spesielt bidra til økt kompetanse i den trebaserte industrien og blant denne industriens kunder.*

*Virksomheten skal drives på forretningsmessig og uavhengig grunnlag og kan omfatte alle typer aktiviteter og virksomhet som understøtter dette formålet og som ellers gir økonomisk bidrag. Stiftelsen skal anvende eventuelt overskudd til egen utvikling og til styrking av egen soliditet.”*

Prinsipper for økonomisk støtte til kompetansehevende tiltak rettet mot trebasert industri og øvrig byggenæring:

1. Medlemmer kan løpende sende skriftlig søknad om økonomisk støtte til deltakelse på kompetansehevende tiltak. Aktiviteter i regi av Treteknisk skal prioriteres. Søknaden sendes til Stiftelsen Norges Byggskole.
2. Stiftelsens styre har nedsatt et utvalg som behandler de enkelte søknader. Utvalget skal bestå av 3 medlemmer. Utvalget velges for 2 år av gangen
   1. Daglig leder av Treindustrien
   2. Daglig leder i Treteknisk
   3. Et medlem fra trebasert industri utnevnt av styret i Byggskolen
3. Utvalget behandler de enkelte søknader og innstiller til styret forslag om å innvilge eller avslå søknader innenfor de rammer som til enhver tid er satt av styret.
4. Utvalget skal ved innstilling av de forskjellige søknader legge vekt på likebehandling av de enkelte medlemmer, og da slik at antall årsverk det enkelte medlem sysselsetter skal vektlegges. Det kan også tas hensyn til varigheten av søkers medlemskap, samt eventuelle tildelinger i tidligere søknadsprosesser.
5. Utvalget møtes minimum 2 ganger i året for å behandle innkomne søknader. Et utvalgsmedlem kan ikke behandle søknader dersom det foreligger særlige omstendigheter som er egnet til å svekke tilliten til vedkommendes habilitet. Utvalgets innstilling skjer skriftlig og skal begrunnes overfor styret og søker. Styrets beslutning kan ikke påklages.
6. Stiftelsens kapital skal forvaltes på en forsvarlig måte slik at det til enhver tid tas tilstrekkelig hensyn til sikkerheten og mulighetene for å oppnå tilfredstillende avkastning for å ivareta stiftelsens formål.
7. Kriterier når enkeltbedrifter søker om midler:
   1. For å være søknadsberettiget må medlemskapet i Treindustrien eller i Norsk Treteknisk Institutt ha hatt en varighet på minst tre år.
   2. Økonomisk støtte for kompetansehevende tiltak gis etter prinsipper for likebehandling av medlemmer.
   3. Ved bedriftsinterne kurs er det en forutsetning at søker bidrar med en egenandel på minimum 50% for å sikre gjensidig forpliktelse mellom Byggskolen og søker. Kostnader som dekkes er eksterne dokumenterte kostnader.
   4. Utmelding av Treindustrien eller Norsk Treteknisk Institutt, manglende gjennomføring av kurs og andre brudd på forutsetningene, vil utløse krav om tilbakebetaling av tilskudd.
   5. Tilskuddet utbetales når kurs/opplæring er gjennomført.